Ich, Hanns Cristan von Bremgarten, derzit hoffmeister zuͦ Kùngsfelden, ✳ vergich und tuͦn kund menglichem offenlichen mit disem brieve, ✳ das ich an siner date daselbs an gewonlicher gericht statt offenlichen zuͦ gericht sas an statt und in namen ✳ dèr edlen,
wolgebornen, geistlichen froͧwen, ✳ froͧwen Appollonyen, graͤfin von Hochenberg ✳ und aͤptissin des gemelten gotshus Kùngsfelden Sant Claren ordens, ✳ miner sunder gnedigen lieben froͧwen, ✳ da fùr mich in offen gericht zuͦ recht verfùrsprechet kom̄en sind ✳
der edel, veste jungkherˀ Hanns von Sengen, seszhaft zuͦ Bremgarten, an eim ✳ und der frōm, wise Cuͦnrat Wydmer, jetz malen jarzitmeister, an statt und innamen sinselbs ✳ und der ersamen̄, geistlichen froͧwen Anna Fundin, closterfroͧwen und jarzitmeisterin
des gemelten gotzhus Kûngsfelden, ✳ am andern teylen. ✳ und offnet der obgenempt jungkherˀ Hanns von Sengen, ✳ wie das er mit zitlicher guͦtter vorbetrachtung, ✳ frùnden rätt, ✳ gesunder libes und synnen ✳ sinen gegenwùrtigen schaden hiemit zuͤ wenden
und kùnftigen ze fûrkom̄en ✳ eins uffrechten, handvesten, steten, ewigen, yemerwerenden, unbetrognen und unwiderruͤfflichen kouffs, ✳ recht und redlich, fùr sich selb, ✳ all sin erben und nachkom̄en, ✳ die er harzuͦ vestenclich verpand, verkouft und fry, lidig eigen
zuͦ kouffen geben hette ✳ den vorgenanten froͧw Anna Fundin und Cuͦnratten Wydmer ✳ zuͦ der presentz zuͦ Kùngsfelden ✳ und aller ir nachkom̄en handen ✳ nùnzechen stuk mynder eins halben fierteil kernen̄ alles vor zins jerlicher und ewiger gùlt, fallende
jerlich uff sant Martins, des heiligen bischofs, tag, ✳ die er und sin forderˀn yewelten inngehept, genutzet und genossen hetten ✳ uff, von und abe ✳ ettlichen guͦtterˀn mit iren rechtungen und zuͦgehoͤrden, ✳ im Eige gelegen, ✳ als hienach von eim an das
ander eigenlich begriffen ist: ✳ nemlich so gebent jerlich ✳ Hanns Pluͦm zuͤ Byrr von sinem groszellend mit siner zuͦgehoͤrd, ✳ das vor ziten der alt Proͤchy gehept hatt, ✳ ein mùtt kernen, ✳ fûnff fierteil roggen, ✳ nûn fierteil habern, zwey fierteil gersten, ✳
aber von sinem groszellend by der brugg mit siner zuͤgehoͤrung ✳ ein mùtt kernen, ✳ fùnff fierteil roggen, ✳ nùn fierteil haberˀn, ✳ zwey fierteil gersten, ✳ denn von zwey akerˀn, genant die Farenaker, sind vier jucharten mit ir rechtung, ✳ ligt der ein nebent
Heiny Zimbermans von Lupfen aker, ✳ der ander nebent Ruͤdy Habrers aker zwey fierteil roggen. ✳ item, Heiny Schmid zuͤ Byrr ✳ von sinen guͤtterˀn mit ir zuͦgehoͤrd, ✳ die vormalen Kûntelin gehept hatt, ✳ zwey fierteil kernen, ✳ dritthalb fierteil roggen, fùnfthalb fierteil haber, ✳ ein fierteil gersten, ✳ aber zwey fierteil kernen̄, ✳ drû fierteil roggen, ✳ ein mûtt haber, ✳ ein fierteil gersten ✳ von sinen guͦtterˀn mit ir zuͦgehoͤrung zuͤ Byrr glegen. ✳ item, Hennszlin Wolleben zuͦ Lupffen ✳ von sinen guͦtterˀn mit ir rechtungen
ein mûtt roggen, ✳ aber ein mûtt roggen, ✳ zwen mûtt haber von sinen guͤtterˀn mit ir gerechtikeit, ✳ die sins bruͦder Peters seligen warent. ✳ item, Martin Grùlich von sinen guͤtterˀn zuͤ Byrr mit ir zuͦgehoͤrd ✳ zwey fierteil kernen̄, zechenthalb fierteil roggen,
fûnfthalb fierteil habern. ✳ item, Peter Spatt zuͤ Schertz ein fierteil roggen von sinem aker, ist vier jucharten, mit siner zuͦgehoͤrung, gelegen under dem Fogelgesang, gatt durch den graben. ✳ item, Heiny Huͦber zwey fierteil kernen, ✳ fùnff fierteil haberˀn, ✳ zwey
fierteil roggen, ✳ ein fierteil gersten ✳ von sinen guͤtterˀn zuͤ Byrr mit ir rechtung, ✳ die hievor Heiny Reig gehept hatt. ✳ item, Hennszlin Meyer zwey fierteil kernen̄, ✳ fûnff fierteil roggen von sinen guͤtterˀn zuͤ Lupfen mit iren gerechtikeiten. ✳ item, Hem̄an Meyer
zwey fierteil kernen, ✳ fûnff fierteil roggen, ✳ dry mùtt haberˀn von sinen guͤtterˀn zuͤ Lupfen mit ir zuͦgehoͤrd, ✳ aber ein mûtt roggen ✳ und zechen fierteil haberˀn von sins vetters, Heiny Meyers, und sins wibs seligen, guͤtterˀn mit ir rechtung und zuͦ-
gehoͤrungen. ✳ und were diser kouff geben ✳ und beschechen umb zweyhundert dryundachtzig Rinscher guldin, guͦter, genger, geber, genemer volswerer an golde ✳ und fùnff schilling hallerˀn, ✳ die er, derselb jungkherˀ Hanns von Sengen, ✳ darumb ✳ von
den vorgenanten froͧw Anna Fundin und Cuͦnratten Wydmer bar empfangen ✳ und in sinen schinbarˀn guͦtten nutz und from̄en bekert hette, ✳ dera er ouch ✳ fûr sich selb, ✳ all sin erben und nachkom̄en ✳ die gemelten jarzitmeister und meisterin,
ouch all ir nachkom̄en gantz quitt, ledig und los zalte. ✳ hierumbe so entzech er sich ✳ fûr sich, all sin erben und nachkom̄en ✳ aller fordrung, gerechtikeitten und ansprachen, ✳ so sy an den obgenanten nûnzechen stuken mynder eins halben
fierteil kernen jerlichs und ewigs vorzins ✳ ye gehept hetten ✳ oder kùnftiglich haben und gewynnen moͤchten, ✳ mit solichen rechten gedingen, ✳ das nuͤ vonhin ewiglich ✳ die gemelten froͧw Anna Fundin ✳ und Cuͦnrat Wydmer ✳ ouch all ir nachkom̄en, ✳ die jarzitmeister und meisterin zuͦ Kûngsfelden, ✳ wer die ye zuͦ ziten sind oder werdent, ✳ den obgenanten vorzins ✳ jerlichen soͤllent und moͤgent ✳ inn einen innhaben, nutzen, niessen, ✳ damit zuͦ des jarzit ampts zuͦ Kùngsfelden ✳ handen ✳ handlen,
tuͦn und lassen nach irem fryen willen ✳ glicher wys, ✳ als er und sin forderˀn bitz har ✳ damit ouch getaͧn hetten, ✳ von im, ✳ sinen erben, ✳ nachkom̄en und menglichem gantz ungehindert ✳ und als er besiglet brieve ✳ umb den vorgñten jerlichen vorzins hette, ✳ die aber umb ander zins gûlt und guͤtterˀ ouch wisten, ✳ deshalb er sy nit von handen ✳ den vorgenanten jarzitmeister und meisterin ùber antwurten koͤnde, ✳ da soͤlten weder dieselben ✳ noch ander brieve ✳ im, ✳ sinen erben noch nachkom̄en
der obgenanten nùnzechen stuken mynder eins halben fierteil kernen jerlichs vorzins halb ✳ gantz kein nutz noch from̄en ✳ und ✳ dem gemelten jarzitampt zü Kùngsfelden ✳ gegenwûrtiglich noch kùnftiglich ✳ kein schaden bringen. ✳ und ob hynnenthyn
die jarzitmeister und meisterin, ✳ gegenwûrtig oder kùnftig, ✳ des gemelten gotzhus, wer die ye zuͦ ziten sind, ✳ der vorberuͤrten besigletten brieven den obgenanten jerlichen vorzins wisende ✳ zuͤ brùchen, notdùrftig sin wurdent, ✳ denn so dik die
notdurft ✳ das hoͤischet, ✳ soͤlten und woͤlten ✳ er, derselb jungkherˀ Hanns von Sengen, ✳ all sin erben und nachkom̄en ✳ inen dieselben brieve mit teillen ✳ und one widerrede lichen. ✳ doch das inen die unverendert, gantz und unversert die gñt₎
jarzitmeister und meisterin ✳ nach ir gnuͤgsam̄en bruchung ✳ widerumb zuͤ iren handen und sicherˀn gewalt antwurten soͤlten ✳ und nit destmynder ✳ soͤlten und woͤlten ✳ er, derselb jungkherˀ Hanns von Sengen, all sin erben und nachkom̄en dem gemelten
jarzitampt zuͦ Kûngsfelden des vorberuͤrten koufs in allen sinen puncten, wie vor statt, ✳ recht werren sin ✳ und darumb volkom̄en guͦt, redlich, gnuͦgsam̄ werschaft thuͦn in all weg, ✳ wo, wenn und wie dik ✳ das billich ✳ recht ✳ oder notdùrftig ist ✳ in irem eigen
costen, ✳ one entgeltnis des bestimpten jarzit amptz. ✳ und disen brieve mit allen sinen artiklen ✳ in gemein und sunders war und stett halten, ✳ dawider nit reden, werben, tuͦn ✳ noch schaffen noch gestatten getän werden, ✳ weder heimlichen noch
offenlich, mit noch oͧne gericht, geistlichem oder weltlichem, noch sust in dhein ander wise, getrùwlich und ungevarlich, ✳ und soͤlte weder inn denselben jungkherˀ Hannsen von Sengen noch sin erben oder nachkom̄en hievor gantz nùtzit, schirmen, ✳
fryen, fristen, schùtzen, bedeken noch helffen ✳ noch dem vilgenanten jarzitampt ✳ schaden, gebresten, hindrung noch abgang bringen, ✳ kein krieg ✳ verheften, ✳ verbieten, ✳ entweren, ✳ gnad, ✳ fryheit, ✳ ufsatz, ✳ fund, ✳ list, ✳ gevaͤrd, ✳ uszug, ✳ aucht, ✳ bann, ✳ gericht noch recht,
geistlich oder weltlich, ✳ heimlich oder offenlich, ✳ keiserlich oder kùnglich, ✳ der fùrsten, ✳ herren, ✳ stetten, ✳ landen, ✳ noch sust dhein ander ding, ✳ so yemand hiewider hette, ✳ gewunne, ✳ erdenken koͤnde ✳ oder sin moͤchte, ✳ all arglist und gevaͤrd hierinne gantz usgeslossen und vermitten, ✳ damit sy beidersite ✳ die sachen zuͦ recht satzten, ✳ wie sy disz alles bevestnen soͤlten, ✳ das es nuͤ und hienach zuͤ ewigen ziten ✳ guͦt kraft hette, ✳ stett belibe ✳ und das gemelt jarzitampt daran habend were, ✳ daruff gab einhellige
urteil nach miner frag ✳ das nü jungkherˀ Hanns von Sengen, vilgenant, dargan ✳ den vorgenanten kouff ✳ mit allen sinen obgelùterten puncten und artiklen ✳ fùr sich, all sin erben und nachkom̄en ✳ an min hand uffgeben, ✳ das jarzit ampt darumb quittierˀn ✳ und disen kouff ✳ brieve und allen sin innhalt, wie vorstatt, ✳ war und stett zuͦ halten, ✳ dem nachzuͦ komen̄ und gnuͦg ze tuͦn, versprechen ✳ und ich denn ✳ die obgenanten ✳ kouff und jerlichen vorzins ✳ dem gemelten Cuͦnrat Widmer
zuͦ des jarzit amptz zuͦ Kùngsfelden handen ✳ in antwurten ✳ soͤlten. ✳ dis alles beschach ✳ wie urteil geben hatt ✳ und ward daruff mit einhelliger urteil zuͦ recht bekent, das nü diser kouff solicher maͧs ✳ gevertiget, ✳ uffgeben, ✳ stett zuͦ halten versprochen
ingeantwurt und volzogen were, ✳ das er billich fûrbas hin ewiglich stett beliben und by kreften bestan soͤlt, ✳ nach des amptz und gerichtz im Eigen recht und gewonheit, ✳ des batt Cuͦnrat Widmer zuͦ des jarzitamptz handen umb ein urkùnde,
ward im mit einhelliger urteil zuͦ gebènde bekent.✳ gezùgen warent hieby die erberˀn rechtsprecher ✳ von Byrr: Heiny Schmid, ✳ Hanns Pluͦm der jung, Cuͦnrat Friker, ✳ von Lupffen: Hanns Strebel, ✳ Hanns Wolleb, ✳ Hanns Bek, ✳ Han̄s Bluͦm, der alt,
Heiny Meyer, von Schertz: Hanns Reig, ✳ von Husen: Cleͧwin Lang und von Windisch: Hennszlin Mùller, ✳ des alles zuͦ einem waren, vesten urkùnde, ✳ so hab ich min eigen insigel ✳ von des gerichtz wegen, ✳ doch mir und minen erben one schaden, offenlich gehengkt an disen brieve ✳ und zuͦ noch merer sicherheit ✳ hab ich, vorgenempter Hanns von Sengen, min eigen insigel fùr mich, all min erben und nachkom̄en offenlich haran ✳ gehengkt. datū am nechsten mittwochen vor sant Uͦlrichs tag,
als man zalt nach xpī, unnsers lieben herˀn, geburde viertzechenhundert sibentzig und darnach in dem sibenden jare ꝫcꝭ.